Η ιστορία του κλητήρα του ιεροδικείου

Η ιστορία του κλητήρα του ιεροδικείου (Μεσαιωνικά αγγλικά: The Summoner's Tale) είναι η όγδοη από τις Ιστορίες του Καντέρμπερι (1387-1400) του Τζέφρυ Τσώσερ. Στην προηγούμενη ιστορία, Η ιστορία του επαίτη μοναχού, ο μοναχός κατήγγειλε τη διαφθορά των εκκλησιαστικών κλητήρων, έτσι ο κλητήρας σε αντίποινα διακωμωδεί τους μοναχούς με μια ιστορία που περιγράφει την προσπάθεια ενός υποκριτή μοναχού να κερδίσει δωρεά από έναν άρρωστο ευεργέτη.

 Υπόθεση 
Ένας μοναχός πήγε να κηρύξει σε μια βαλτώδη περιοχή του Γιορκσάιρ. Στα κηρύγματά του ικέτευε για δωρεές για την εκκλησία και στη συνέχεια ζητούσε ελεημοσύνη από τους κατοίκους της περιοχής. Συνεχίζοντας να ζητιανεύει σπίτι με σπίτι έφτασε στο σπίτι του πλούσιου Τόμας, που συνήθως του έδινε ελεημοσύνη, και τον βρήκε άρρωστο. Η σύζυγος του Τόμας λέει στον μοναχό ότι μόλις έχασαν τον γιο τους και ο μοναχός προσποιείται ότι το ξέρει και είχε ένα όραμα ότι το παιδί βρίσκεται στον Παράδεισο, αυτός και οι άλλοι μοναχοί προσευχήθηκαν και νήστεψαν. Στη συνέχεια, κάνει στη σύζυγο ένα μεγάλο κήρυγμα για τις αρετές της νηστείας και τις αμαρτίες της λαιμαργίας. Προσθέτει επίσης ότι ο λόγος του είναι αξιόπιστος, αφού ως μοναχός ζει φτωχικά και άρα είναι πιο κοντά στον Θεό. Λέει επίσης ότι η ασθένεια του Τόμας οφείλεται στην τσιγκουνιά του στις δωρεές. Ο Τόμας δεν δέχεται την κριτική του μοναχού, ισχυριζόμενος αντ' αυτού ότι υπήρξε πάντα γενναιόδωρος δωρητής. Χρησιμοποιώντας ένα μακροσκελές κήρυγμα, ο μοναχός του ζητά χρήματα για το μοναστήρι και ο άνδρας, ενοχλημένος από την υποκρισία του θρησκευόμενου, του υπόσχεται μια γενναιόδωρη δωρεά υπό τον όρο ότι ο μοναχός θα τη μοιραστεί εξίσου με τους άλλους μοναχούς.

Ο μοναχός δέχεται και ο Τόμας του λέει να πάρει το δώρο του, κρυμμένο εκεί που κάθεται ο άρρωστος. Στη συνέχεια, ο μοναχός απλώνει το χέρι για να πάρει το δώρο κάτω από τους γλουτούς του Τόμας, ο οποίος τον ανταμείβει με μια πολύ δυνατή πορδή. Ο μοναχός γίνεται έξαλλος και απειλεί με εκδίκηση, αλλά οι υπηρέτες τον διώχνουν από το σπίτι πριν προλάβει να μετατρέψει τα λόγια σε πράξεις. Ο μοναχός απευθύνεται στον τοπικό λόρδο άρχοντα και του διηγείται την ταπείνωση που έχει υποστεί, επίσης αναρωτιέται πώς θα μπορέσει να μοιραστεί την πορδή με τους έντεκα αδελφούς του και ο λόρδος του βρίσκει τη λύση προτείνοντας οι μοναχοί να συγκεντρωθούν γύρω από έναν τροχό έτσι ώστε όλοι να μοιρασθούν εξίσου την προσφορά.

 Σχόλιο 
Η ιστορία, που ακολουθεί την Ιστορία του επαίτη μοναχού, σατιρίζει τους μοναχούς γενικά και την τάση τους να ζητιανεύουν υπερβολικά και να πλουτίζουν παρά τον όρκο της φτώχειας. Πραγματεύεται το θέμα της διαφθοράς των κληρικών, ένα επαναλαμβανόμενο θέμα στις Ιστορίες του Καντέρμπερι που απασχολούσε την κοινωνία του 14ου αιώνα, όπως φαίνεται από το κίνημα των Λόλαρντ. 

Αφού εξοργίστηκε με τις κατηγορίες του μοναχού, ο εκκλησιαστικός κλητήρας δεν χρησιμοποιεί την ιστορία του για να υπερασπιστεί το σινάφι του ούτε απαντά στις κατηγορίες, αλλά κάνει την επίθεσή του με το σαθρό επιχείρημα Κι εσύ επίσης. Με αυτόν τον τρόπο, και οι δύο γίνονται αντικείμενα χλευασμού καθώς αποτυγχάνουν να δικαιολογήσουν τις πράξεις τους και βυθίζονται στη γελοιοποίηση.
 Διασκευή 
 1972: Η ιστορία του κλητήρα του ιεροδικείου είναι μία από τα οκτώ ιστορίες του Τσώσερ που διασκευάστηκαν στην κινηματογραφική ταινία Οι Θρύλοι του Καντέρμπουρι, σε σκηνοθεσία Πιερ Πάολο Παζολίνι. 
 Μεταφράσεις στα ελληνικά 
 Οι ιστορίες του Καντέρμπερυ, μτφ: Δημοσθένης Κορδοπάτης, εκδ. Μελάνι, 2014 
 Οι ιστορίες του Καντέρμπερυ, μτφ: Γιώργος Χαλβατζόγλου, εκδ. Νησίδες, 2018 
 Παραπομπές